„ Allar verslanir Toys ’ R ’ Us á Íslandi eru reknar af dönsku fyrirtæki sem heitir Top Toy og er algjörlega óviðkomandi Toys ’ R ’ Us í Bandaríkjunum . Top Toy rekur um 300 verslanir , bæði BR verslanir og Toys ’ R ’ Us verslanir á Norðurlöndunum og við erum langt frá því að fara að loka , “ segir Sigurður Þorgeir Jónasson , verslunarstjóri Toys ’ R ’ Us á Smáratorgi . Fram kom í fréttum í fyrradag að starfsmönnum Toys ’ R ’ Us í Bandaríkjunum hafi verið tilkynnt að fyrirtækið hyggist loka öllum verslunum leikfangakeðjunnar í landinu . Fyrirtækinu verði slitið . Á vefsíðu Top-Toy birtist yfirlýsing þar sem kemur fram að fyrirtækið hafi gert samning um notkun á Toys ’ R ’ Us vörumerkinu árið 1996 . Fyrirtækið reki núna yfir 70 verslanir í Danmörku , á Íslandi , í Finnlandi , Noregi og Svíþjóð , auk vefverslana . Þá segir að Top-Toy fylgist með þróuninni í Bandaríkjunum og Bretlandi en ekkert sé hægt að segja fyrir um framtíð vörumerkisins .